Skipun nefndar um samgöngur til Vestmannaeyja Ég hef ekki lagt það í vana minn að elta ólar við skrif DV upp á síðkastið , en geri nú undantekningu um leið og ég svara meirihluta bæjarráðs í Vestmannaeyjum vegna bókunar bæjarráðsins í síðasta fundi þess . Ég vel að gera það hér á heimasíðu minni og vænti þess að hún verði lesin af viðkomandi áhugamönnum um samgöngumál . Allsérstök umræða átti sér stað á vettvangi DV milli tveggja bæjarstjórnarfulltrúa í Vestmannaeyjum og beindist sú umræða að undirrituðum . Í framhaldi af þessum umræðum var síðan bókun tveggja af þremur bæjarfulltrúum í bæjarráði Vestmannaeyja . Engin formleg erindi hafa hins vegar borist ráðuneytinu . Forsögu málsins þekkja margir . Málið varðar umræðu um framtíðarlausn í samgöngum milli lands og Eyja og skipun nefndar sem fer yfir þau mál . Ægisdyr , áhugamannafélag um jarðgöng á milli lands og Eyja hafa á liðnum misserum unnið mjög gott starf og hafa haldið á lofti möguleikanum á jarðgöngum á milli lands og Eyja . Þeim til hróss er rétt að benda á að án þeirra framlags væru jarðgöng ekki einn af þeim valkostum sem verið er að skoða þegar kemur að samgöngum á milli lands og Eyja . Það geta engir aðrir skreytt sig með fjöðrum þeirra Ægisdyramanna , þó ýmsir vildu Lilju kveðið hafa . Nú nýverið skipaði ég nefnd , sem hefur það hlutverk að fara á faglegan hátt yfir þá möguleika sem eru í stöðunni varðandi samgöngur á milli lands og Eyja . Tilefnið var skýrsla Hagfræðistofnunar , um hagkvæmni jarðganga , sem unnin var fyrir Ægisdyr og skýrsla erlendra ráðgjafa og Línuhönnunar , sem unnin var fyrir Vegagerðina um kostnað við jarðgöng til Eyja . Nefndinni er ætlað að fara yfir þá kosti , sem uppi eru , til þess að bæta samgöngur við Eyjar til frambúðar . Þar eru nokkrir kostir á borðinu , meðal annars þeir þrír sem mest eru í umræðunni , en það eru jarðgöng milli lands og Eyja , nýtt ferjulægi í Bakkafjöru með tilheyrandi ferjurekstri og áframhaldandi ferjusiglingar frá Þorlákshöfn með endurnýjaðri ferju . Að mati vegamálastjóra eru tiltækar nægjanlegar rannsóknir er varða jarðgangnagerð til að hægt sé að taka ákvörðun um framhaldið samanber álit sérfræðinga Vegagerðarinnar . Upplýsingar um áframhaldandi ferjusiglingar á milli Þorlákshafnar og Eyja eru aðgengilegar og áætlað er að rannsóknum vegna mögulegs ferjulægis í Bakkafjöru ljúki í lok ársins 2005 . Lok rannsókna í Bakkafjöru eru því sá áfangi sem beðið er eftir til að hægt sé að leggja málefnalegt mat á hvaða leið er skynsamlegust þegar kemur að framtíðarlausn í samgöngum milli lands og Eyja . Í tveimur viðtölum í DV hafa fulltrúar meirihlutans í Eyjum farið mikinn og veist að mér sem ráðherra . Fyrst var það Lúðvík Bergvinsson 11. júní , þar sem hann talar meðal annars um að ,, í ljósi fyrri samskipta núverandi meirihluta í Eyjum við þann samgönguráðherra sem nú situr kemur þetta ekki á óvart “ . Allt eru það kunnugir orðaleppar og fátt kemur á óvart í málflutningi Lúðvíks Bergvinssonar . Hann er sá þingmaður , sem er laus við það að láta sannleikann eða sanngirni í málflutningi flækjast fyrir sér þegar hann hefur hug á að koma höggi á pólitíska andstæðinga . Sem betur fer hef ég ekki þurft að hafa mikil samskipti við hann sem bæjarfulltrúa . Til þess að vekja athygli á ómálefnalegri framgöngu Lúðvíks Bergvinssonar vil ég draga fram nokkrar staðreyndir um framgöngu mína í þágu bættra samgangna við Vestmanneyjar . Það sem gert hefur verið í samgöngumálum milli lands og Eyja í ráðherratíð minni er fjölmargt . Með útboði á rekstri Herjólfs sparaðist verulega og var sá sparnaður nýttur til fjölgunar ferða . Í gangi er uppbygging á Bakkaflugvelli , sem skilar Vestmannaeyjum stórbættum flugsamgöngum og er samkvæmt þeirri samgönguáætlun sem unnið er eftir . Þá skiptir endurbygging Reykjavíkurflugvallar miklu máli fyrir Eyjar . Mér virðist að skipun þeirra Páls Zóphóníassonar og Inga Sigurðssonar hafi mælst vel fyrir í Eyjum hjá öllum öðrum en bæjarfulltrúa Samfylkingarinnar . Viðbrögð Lúðvíks benda til þess að hann sé algerlega vanhæfur um að gæta hagsmuna Vestmannaeyinga í þessu máli sem öðrum . Þann 19. júní er það Andrés Sigmundsson , sem er kominn upp á dekk í DV , og þar talar bæjarfulltrúinn um að vilja ,, bjarga ráðherra frá stjórnsýslulegu klúðri “ eins og hann kallar það . Ekki er vitað hver sú stjórnsýsla er . Í framhaldinu talar bæjarfulltrúinn síðan um útrétta sáttahönd og að vera ,, þrátt fyrir allt tilbúinn til samstarfs “ . Það vill svo undarlega til að þrátt fyrir þennan ,, mikla “ samstarfsvilja þessara ágætu manna þá voru þeirra fyrstu samskipti við samgönguráðuneytið í gegnum DV . Á engu stigi málsins virtust bæjaryfirvöld hafa sérstakan áhuga á aðkomu að málinu eða framgangi þess . Frá þeim hefur ekkert komið nema í fjölmiðlum . Ég er nú einu sinni þeirrar náttúru gerður að ég vil vinna með mönnum sem vilja vinna , en ekki bara tala . Fulltrúar Ægisdyra hafa dregið vagninn fyrir hönd Vestmannaeyinga og fyrir það eiga þeir hrós skilið . Án þeirra væri að líkindum ekki verið að skoða jarðgangnagerð sem valkost . Eftir fund þingmanna Suðurkjördæmis með fulltrúum Ægisdyra og vegamálastjóra ákvað ég , eftir tillögu þingmanna , að skipa nefnd sem færi yfir alla þætti samgangna við Vestmannaeyjar . Ég vona að vinna nefndarinnar skili tilætluðum árangri og leggi grunninn að farsælli lausn á framtíðarsamgöngum á milli lands og Eyja .